Esperti tal-WHO se jiltaqgħu biex jirrevedu l-vaċċin tal-AstraZeneca Esperti mill-Organizzazzjoni tas-Saħħa Dinija se jkunu qed jiltaqgħu fis-sigħat li ġejjin biex jevalwaw mill-ġdid il-vaċċin tal-AstraZeneca wara li numru ta' pajjiżi ewropej ssospendew b'mod temporanju l-użu ta' dan il-vaċċin. Dan wara numru ta' rapporti ta' każi ta' blood clots li żviluppaw f'dawn il-pajjiżi wara li ngħata l-vaċċin. Minkejja dan, fl-aħħar sigħat rappreżentant tal-kumpanija farmaċewtika qal li dawn il-każi ta' blood clots f'persuni li tlaqqmu bil-vaċċin huma anqas milli ġeneralment ikun mistenni. L-Aġenzija Ewropea għall-Mediċini wkoll se tkun qiegħda tilqa' matul il-ġurnata tat-Tlieta. AstraZeneca fi stqarrija maħruġa minnha qalet li s'issa madwar 17-il miljun persuna fl-UE u fl-Ingilterra rċevew doża ta' dan il-vaċċin, b'anqas minn 40 kaz ta' blood clots rrapurtati sal-ġimgħa li għaddiet. Tħassib dwar konnessjoni bejn il-vaċċin u l-effetti tal-blood clot wasslu biex 11-il pajjiż ewropew; fosthom il-Ġermanja, Franza, l-Italja u Spanja, issospendew temporanjament l-użu ta' dan il-vaċċin.